הסורדפיש לא ראה פעילות רבה עד למערכה בנורווגיה באביב 1940. תקיפה באמצעות טורפדו על ספינות גרמניות נכשלה, אך במהלך הקרב הימי השני בנרוויק ב-13 באפריל, הפציץ והטביע סורדפיש שהמריא מאונית המערכה אה"מ וורספייט את הצוללת U-64, אשר נחשבת להטבעה הראשונה במלחמה של צוללת גרמנית על ידי מטוס, ולמקרה היחיד בו מטוס ששוגר מאונית מערכה הצליח להטביע צוללת. בהמשך סייע הסורדפיש בטיווח תותחי וורספייט לעבר המשחתות הגרמניות ששהו בפיורד. הקרב הסתיים בשמונה משחתות גרמניות שטובעו או עלו על שרטון.